10.melléklet a Szervezeti és Működési Szabályzatról szóló 9/2011.(IV.13.) Önkormányzati rendelethez

***KÁL NAGYKÖZSÉG KÉPVISELŐTESTÜLETÉNEK 2024-2029. ÉVEKRE***

***SZÓLÓ GAZDASÁGI PROGRAMJA***

**1.**

Kál Nagyközségi Önkormányzat a jövő iránt érzett felelőssége tudatában alapvető fontosságúnak tartja a település működésének és fejlesztésének folyamatosságát. A településnek a térségben betöltött szerepére, egészének fejlesztésére, figyelemmel a lehetőségek és az igények számbavétele alapján alkotja meg a változásokhoz is alkalmazkodni tudó gazdasági programját.

Kál nagyközség önkormányzatának célja, hogy községünk biztos, kiszámítható jövőjét megteremtse, az önkormányzat szolgáltatásain keresztül lakóink komfortérzetét minél teljesebbé tegye.

Gazdasági programunk legfontosabb feladata, hogy összegezze, rendszerezze és láttassa mindazokat a törekvéseket, célokat és eszközöket, amelyek községünk és lakói jobb életminőségét szolgálják a jelzett időszakra vonatkozóan és azon túlmutatóan is.

Miután térségünk és a településen élők jövőjét, jólétét számos, a helyi döntéshozók akaratán kívülálló tényező is befolyásolja, a gazdasági program azokra az elemekre koncentrál, amelyekre az önkormányzat hatással van.

Gazdasági programunkban az önkormányzat hatáskörébe tartozó feladatokat és azokat a fejlesztéseket vettük számba, melyeket a tervezési időszak alatt kiemelten fontosnak tartunk. A program irányokat határoz meg és némely esetben állást foglal a különböző fejlesztési lehetőségeket illetően.

**2.**

**ÁLTALÁNOS CÉLKITŰZÉSEK**

1. Alapvető cél a pénzügyi egyensúly megteremtése és megőrzése.

2.A jelenlegi nehéz, bizonytalan gazdasági helyzetben is törekszünk az önkormányzati vagyon

megtartására, gyarapítására és a meglévő intézményeink zökkenőmentes működtetésére.

3. A település intézményeinek szükség szerinti felújítására, karbantartására.

4. A kötelezően előírt feladatok ellátására.

5. Önkormányzat tulajdonában lévő közutak és járdák felújítására – elsősorban pályázati pénzeszközből.

6. Olyan fejlesztéseket kell megvalósítani, melyek:

- javítják a településen élők közérzetét,

- javítják a településen élők közbiztonságát,

- ösztönzik a helyben maradást, a letelepedést,

- a kulturális javak minél szélesebb körét teszik elérhetővé,

- munkahelyeket teremtenek,

- önkormányzati vagyon növelése.

Mielőtt részletezzük az elképzeléseket, meg kell jegyeznünk: elképzelhető, hogy anyagi okok miatt minden tervünk nem fog teljesülni, de azon kell igyekeznünk, hogy az adandó lehetőségeket maradéktalanul kihasználjuk céljaink eléréséhez.

**3.**

**MŰKÖDÉSI FELTÉTELEK**

Az intézményeink pénzügyi stabilitására törekszünk. A pénzügyi egyensúly érdekében nagyobb fejlesztéseket, felújításokat elsősorban pályázati források megléte esetén próbálunk megvalósítani. Ezért nagyon fontos a pályázatok folyamatos figyelése, és a pályázatok folyamatos benyújtása.

Az intézményeink fejlesztése illetve modernizálása azonban szükséges az állandó változások miatt, ezért az önkormányzatunk költségvetéséből erre - esetlegesen pályázat híján - is költenünk kell.

Takarékos gazdálkodással a kötelező feladataink finanszírozhatóságát, intézményeink fenntarthatóságát várhatóan jelentős erőfeszítések nélkül megoldjuk.

Az önkormányzat jelenlegi létszám- és személyi feltételei adottak az eredményes szakmai munka elvégzéséhez. Továbbra is törekszünk a szakemberek megtartására.

Feladataink:

* - Százszorszép Napköziotthonos Óvoda tetőcsere
* - Bölcsőde előtti téren szabadidőpark létrehozása
* - Közösségi ház tetőszerkezetének felújítása

- pályázati lehetőségünk alapján a Művelődési ház energetikai felújítása

- a József Attila Könyvár karbantartása

- a volt állatorvosi szolgálati lakás felújítása

- ipari park benépesítése

- polgármesteri hivatal belső felújítása

- szabadidőpark bővítése

- játszótér megújítása

- a Kálitaghoz vezető út aszfaltozása

**4.**

**KÖZSÉGFEJLESZTÉS, TELEPÜLÉSI INFRASTRUKTÚRA**

*1. Településrendezési terv*

Kál nagyközség rendelkezik településrendezési tervvel, melyet jogszabály előírásának megfelelően 2020-2021 évben teljeskörűen felülvizsgálunk, módosítunk, aktualizáljuk. Elsődleges célunk, hogy a Településrendezési terv lehetőséget adjon különböző iparterületek kialakítására, vállalkozások beindítására.

*2. Települési közút-, járdaépítés, belvízelvezetés*

A Kál Nagyközségi Önkormányzat 42 utcájából jelenleg 10 út nincs aszfaltozva. A ciklusban szeretnénk pályázati pénzből lehetőségünkhöz mérten az aszfaltozást folytatni. A Kálitaghoz vezető külterületi út aszfalttal való burkolása pályázati forrásból történik. Erre már a ciklus első éveiben lehetőségünk van.

Az elmúlt ciklusban már a járdák állapotát felmértük, több járdaszakaszt fel is újítottunk, ezt szeretnénk tovább folytatni, ha szükséges, akkor a költségvetés terhére is. Ebben a ciklusban szeretnénk ismét elkezdeni a térkőkészítést, hogy a saját magunk által gyártott térkövekkel is a települést szépítsük.

A csapadékvíz-elvezetés az utóbbi időben sok problémát okozott településünkön. Végleges megoldás az általános belvízelvezetési terv megalkotása, majd annak megvalósítása lenne, de erre a kivitelezés óriási költségvonzata miatt továbbra is csak pályázat útján van lehetőség.

*3. Községfejlesztés, közrend, közbiztonság*

Törekedni kell a község közterületeinek és - a lakosság bevonásával - az egész lakóhely szebbé tételére a tisztaság megőrzésével, virágosítással. Továbbra is pályázunk az ország fásítási programban, hogy még szebbé tegyük az utcáinkat.

Az elmúlt ciklusban már több tájékoztató és eligazító táblát helyeztünk ki, szeretnénk ha ezek épségben megmaradnának.

Az önkormányzati utakat közlekedési táblákkal látjuk el a biztonságos közlekedés értelmében.

A kamerarendszer teljes mértékben kiépült Kál közigazgatási területén (62 db), a ciklusban a karbantartása és az esetleges bővítése a célom.

A temető és a vásártér között szeretnénk a főútvonalon egy lassító sziget kiépítését elérni.

A rendőrséggel történő együttműködést még szorosabbá kell tenni, törekedünk a Rendőrőrs Kál községbe történő visszaállítására, hogy a település közrendjét, közbiztonságát erősítsük. A Polgárőrséget továbbra is támogatjuk, elősegítve ezzel működésüket.

**5.**

**OKTATÁS, KÖZMŰVELŐDÉS**

*1.* *Százszorszép Napköziotthonos Óvoda és Bölcsőde*

A bölcsöde Kál, Fő út felső 3. sz. alatt került megvalósításra. két csoporttal működik, 24 gyermek ellátására alkalmas. Célom a bölcsőde 100%-os kihasználhatóságára törekedni.

*2. Százszorszép Napköziotthonos Óvoda és Bölcsőde*

Az óvodánk évek óta 100 %-os kihasználtsággal működik. Az óvodáskorú gyermekek létszáma stagnál.

A teljes körű felújítás már megtörtént, a játszópark bővítése megtörtént.

*3. Gárdonyi Géza Katolikus Általános iskolai oktatás*

Az általános iskola 2013- szeptember 1-től az Egri Főegyházmegye üzemeltetésébe került. 2023. augusztusában maga az épület is az egyházmegye tulajdonát képezi. Az egyházmegye az elmúlt ciklusban megépítette a tornacsarnokot, felújította az iskola épületét, szigetelést kapott és új színt az intézmény. Nyílászárók cseréje megtörtént.

Önkormányzatunknak törekedni kell a helyi általános iskolás korosztály káli iskolába való megtartására.

*4. Közösségi élet, közművelődés*

Több civil szerveződés működik településünkön.

Önkormányzatunk az elkövetkező öt évben is folyamatosan támogatni fogja anyagi lehetőségéhez mérten a református egyházat, a katolikus egyházat a Polgárőrséget, a Lövész Klubot, a Tarna-menti Szabadidő és Sport Egyesületet, a Retroszkóp egyesületet, a Kóborlók csapatát.

2017 óta működik a Közösségi házunk a Fő út felső 2. szám alatt. Programokat, szakköröket, kiállításokat melyek az elmúlt ciklusban voltak továbbra is szorgalmazom.

A Grassalkovich Művelődési ház energetikai felújítás után ismételten megnyitja kapuit.

Szabadidőparkunk a Fő út felső 3. sz. alatt, illetve a gépjavító állomáson találhatóak. Folyamatban van a Fő út felső 3-5. szám előtt újabb parkunk kialakítása. A gépjavító állomáson kialakított szabadidőparkot szeretném bővíteni úgy, hogy a falunapok is megtarthatóak legyenek ott.

A Hagyományőrző és a Gyereknap továbbra is minden évben megrendezésre kerülnek.

*5. Polgármesteri hivatal*

A külső felújítása a hivatalnak sok év után megtörtént. A belső felújítása folyamatosan.

**6.**

**EGÉSZSÉGÜGY**

Az egészségügyi ellátás területén a tárgyi feltételek jónak ítélhetők. Az elmúlt ciklusban fogorvosi ellátást két körzetben is ki tudtunk alakítani, a háziorvosi ellátás is két körzetes. A védőnői ellátás az önkormányzatunk fennhatósága alól kikerült, ennek ellenére az ellátás folyamatos. Az egészségügyi ellátás önkormányzati tulajdonban lévő épületekben történik, az épületek felújítottak, jól karbantartottak. A következő ciklusban a színvonal megtartására törekedünk.

**7.**

**SZOCIÁLIS ELLÁTÁS, GYERMEKJÓLÉTI SZOLGÁLAT**

Az Tarna-menti Szociális Központ minden igényt megpróbál kielégíteni, amire az idősebb korosztálynak szüksége lehet.

A bentlakásos intézmény kihasználtsága jelenleg megfelelő, a várakozó lista egyre hosszabb.

Szélesíteni kell a szociális étkeztetést igénybe vevők körét.

A jelzőrendszeres házi segítségnyújtást felváltotta a Gondos óra bevezetése, amely a 65 év felettieknek nyújt ingyenes távfelügyeletet biztonságuk érdekében.

A következő 5 évben is megtartjuk a 70 év felettiek megünneplését október első vasárnapján, az idősek napjának keretén belül.

Gyermekjóléti szolgálat az elkövetkező öt évben is a Szolgáltató központ részeként kell hogy működjön, hogy helyben tudjuk megoldani azokat a helyi problémákat, melyek a 18 éven aluli korosztályt érintik.

Az önkormányzatunk az elkövetkező 5 évben is támogatást nyújt az iskolakezdéshez középiskolásoknak, főiskolásoknak, egyetemistáknak (amennyiben káli állandó lakóhellyel rendelkeznek).

Továbbra is biztosítjuk évente egy alkalommal ingyenesen a rágcsálóírtó szert minden káli háztartásnak.

**8.**

**KONYHA**

Kál Nagyközség Önkormányzata változatlanuk működteti a Délibáb konyháját, továbbra is innen étkeznek a bölcsődés, óvodás és iskolás gyermekek, az idősek, a helyi lakosok, a Szociális otthon lakói. Az épület megfelelő, karbantartása folyamatos, berendezési tárgyai a 21. sz.-nak megfelelőek.

**9.**

**FOGLALKOZTATÁSPOLITIKA**

Kál Nagyközség közigazgatási területén állandó lakcímmel rendelkező lakosok száma 2024. január 1-i statisztikai adatok alapján 3597 fő, a munkaképes korosztály 90 %-a munkaviszonyban áll. Munkanélküliek közül pedig önkormányzatunk 15 főt közmunkaprogramban foglalkoztatja és továbbra is fenntartja a START mezőgazdasági mintaprogramot, illetve 8 fő a hagyományos közfoglalkoztatásban vesz részt.

A munkahelyteremtés változatlanul elsődleges célunk, ennek érdekében alakítottuk ki az ipari parkot is.

A START mintaprogramot a mostani ciklusban is működtetni szeretném. A mezőgazdasági programmal a megtermelt javakat továbbra is konyhánkon kívánjuk felhasználni.

A helyi értékteremtő programmal (térkő készítés) pedig a településünk szebbé tételére törekszünk.

Továbbra is fontos a munkahelyteremtés.

A gazdasági programban foglaltakat a képviselő-testület az éves költségvetési koncepció és az éves költségvetési rendelet megalkotásánál figyelembe veszi, és végrehajtását folyamatosan ellenőrzi.